Document ID: /roh_data/filtered/fineweb-2-filterrobots_roh.jsonl.gz/37874

Per l’emprima gia dapi il 1958 vegn la festa da lutga federala organisada en il chantun Friburg. La 44avla ediziun da quest eveniment è ad Estavayer-le-Lac ed è ina gia dapli ina festa da la superlativa. Tut en tut èn 800 atlets en acziuns: 280 lutgaders, 120 che bittan il crap e 400 mazzacullas (Hornusser).
Il budget per quest mega event munta a radund 29 milliuns francs. Ils organisaturs spetgan durant la fin d’emna bun 250’000 visitaders sin l’areal da festa da 90 hectaras. En l’arena han plaz 52’016 persunas.
70’000 uras da lavur
Il comité d’organisaziun sa cumpona da 200 commembers. Radund 4’000 gidantras e gidanters procuran che tut saja pront sin l’areal da festa ed en il stadion. Tut en tut dat quai passa 70’000 uras lavur. Tranter auter èsi da transportar en l’arena 900 tonnas resgim per las 7 plazzas da lutga.
Viadi cun il traffic public
Per surmuntar las fullas da visitaders giavischa il comité d’organisaziun che blers arrivan ad Estavayer-le-Lac cun il traffic public. I cursescha en l’entira Svizra trens e bus be per la festa da lutga federala.
Per star sur notg stat a disposiziun en la vischinanza in campadi da festa che dat plaz a bun 20’000 persunas.
Ulteriuras cifras tar la festa da lutga federala
|Biera||200'000 liters|
|Aua minerala||100'000 liters|
|Café||60'000|
|Vinars||4'000 liters|
|Vin||20'000 buttiglias|
|Suc da maila||30'000 liters|
|Charn||20'000 kilos|
|Liongias||40'000|
|Pastizarias||100'000|
|Tualettas||1'843|
RR actualitad e sportissimo